**Moja snaga u teškim vremenima**

Svima su nam već poznati pojmovi pandemija, epidemija, izolacija, korona virus, samoizolacija… Svaki čovjek ima drugačije mišljenje, razmišljanje, stav, pa čak i iskustvo o ovoj temi, a ovo je moje.

Kad se prvi put pročulo za koronu u svijetu, mislila sam da je to tamo daleko i da to neće jako utjecati na moj život, ali bila sam u krivu. To me sve, kao i mnoge druge, zateklo nespremnu. Preko noći su nas stavili u online školu, zatvorili su sve što se moglo, nismo smjeli izlaziti iz kuće, a ako bismo izlazili morali smo obavezno nositi masku. To se sve dogodilo prebrzo, nisam bila svjesna svega. Mediji su nas „bombardirali“ vijestima te nas još više plašili. Ja, kao i svi moji vršnjaci, bila sam jako uplašena jer nisam znala točno što je to i kako utječe na nas. Imalo je to svojih loših strana, ali nije svako zlo za zlo. Prije svega toga, imala sam svaki dan poslije škole trening, moj brat je bio u Zagrebu, a roditelji su puno radili i jedva smo se viđali. Kada je uvedena karantena, svi smo bili kod kuće i puno više vremena smo provodili zajedno. Nekad smo i previše bili zajedno te se više nismo mogli podnositi, pa su nekad znale izbiti male svađe koje smo u startu već srezali u korijenu. Ali ipak, to mi je davalo najjači vjetar u leđa. Uz svoju obitelj vrijeme mi je prolazilo kao na traci i to mije davalo najviše snage kroz teška vremena. Za vrijeme karantene morala sam se osamostaliti. Naučila sam puno toga o sebi. Mislila sam da je mami najteže, ali kad sam vidjela ljude na TV-u u kakvim se situacijama nalaze zbog korona virusa, mogla sam biti sretna što imam krov nad glavom i obitelj koja me voli. Neki nisu imali internetske veze kako bi se javili svojim bližnjima, mnogi su ostali bez posla i prihoda za život te su se morali snaći kako su znali, a to nije bilo nimalo lako. Znala sam da ne prolazim samo ja kroza sve to već i cijeli svijet te da nisam sama u tome. U glavi sam stalno imala stihove pjesme Ovo će proći te sam se vodila prema tome.

Na kraju svakog tunela nalazi se svjetlo i nijedna pandemija ili epidemija ne traje vječno, pa tako neće ni ova. Kad sve ovo završi, naučit ćemo cijeniti male stvari koje smo do sada uzimali zdravo za gotovo, poput posjeta baki i djedu, odlaska u trgovinu, odlaska na kavu u kafić…

I ovo će proći!

 **JANA SLAVIČEK, 8.C**